
A vámpírirodalom megjelenési formái a 18. századi német irodalomban

Dolgozatomban a vámpírirodalom megjelenési formáit mutatom be a 18. századi német irodalomban, ezen belül is Gottfried August Bürger Lenore című balladáját vetem össze Johann Wolfgang Goethe Die Braut von Korinth című balladájával. A munkám során bemutatom Johann Flückinger beszámolóját Arnold Paole, a szerb hajdú esetéről, mivel ez az 1732-ben nyilvánosságra hozott beszámoló indította el a vámpírhisztériát, mely a 18. századi írókat megihlette, többek között Bürgert is. Ezután röviden elemzem Heinrich August Ossenfelder Der Vampir című versét, majd bemutatom Bürger és Goethe balladáinak keletkezését, tartalmilag elemzem a szövegeket. Az általam kiválasztott két mű hasonló alaphelyzetet dramatizál, három szereplőt vonultat fel, egy anyát, a lányát, aki menyasszony is egyben, és egy vőlegényt. Összehasonlításom középpontjában éppen ezért a balladákban szereplő alakok állnak, valamint a balladákban megjelenő vámpírisztikus motívumok, amelyek értelmezése rávilágít arra, hogy miért Goethe művét tekintik az első vámpír versnek („vampirisches Gedicht”).



